Коми Республикаын кӧр видзысьяслысь челядьсӧ ваисны тундраысь велӧдчанінъясӧ

Республикаса национальнӧй политика министерстволӧн юӧр серти, кочуйтысь кӧр видзысьяслӧн семьяясысь став челядьсӧ – 127 мортӧс вуджӧдӧма Воркутаса, Интаса да Усинскса велӧдчанінъясӧ. На пиысь 40 мортысь унджыкыс кутасны овны да велӧдчыны дзоньвидзалун дыр кад чӧж бурмӧдӧмын нуждайтчысь челядьлы Воркута карса «1 №-а санаторнӧй школа-интернат» санаторий сяма канму велӧдчан учреждениеын.

Кочуйтысь кӧр видзысьяслысь челядьсӧ вуджӧдӧны республика тшӧт весьтӧ 2000 восянь. Таво челядьӧс медводдзаысь нуасны кык нырвизьын – велӧдчанінӧдз да бӧр. Тайӧ могъяс вылӧ республиканскӧй сьӧмкудйысь вӧлі сетӧма 6 миллион 675 сюрс шайт сьӧм. На пиысь кык да джын миллион вӧлі вуджӧдӧма велӧдчанінсянь кочуйтанінъясӧдз челядьӧс тулысын нуӧм вылӧ. Мукӧд сьӧмсӧ сетӧма челядьӧс велӧдчанінӧдз вуджӧдӧм вылӧ.

\*\*\* Авиарейсъяс котыртысьыс - «Комиавиатранс» ФКӦП, отсӧг сетісны «Кӧр видзысь» ПСК (Воркута к.), «Войвывса» ИКК («Усинск» КК МЮ), «Петруньса» КР КӦП («Инта» КК МЮ), «Интаса» курӧг видзан фабрика ВАК («Инта» КК МЮ), «Абезь» КР КӦП («Инта» КК МЮ) кӧр видзан предприятиеяс.

Войвывса сьӧкыд вӧр-ва климатическӧй условиеяс дырйи кӧр видзысьяслысь челядьсӧ велӧдчан условиеясӧн могмӧдӧмыс урчитсьӧ «Коми Республикаын кӧр видзӧм сӧвмӧдӧм (2011-2014 вояс)» республикаса дыр кадся торъя мога уджтасӧн, мый примитӧма Коми Республикаса Веськӧдлан котырӧн.